สั่งศูนย์ราชการลดค่าอาหาร
พาณิชย์สั่งฟู้ดคอร์ดศูนย์ราชการลดราคาอาหารลงจานละ5บาท คาดวันจันทร์นี้แล้วเสร็จเล็งหารือคลังลดค่าเช่าพื้นที่
1 ก.ย. 2553

พาณิชย์สั่งฟู้ดคอร์ดศูนย์ราชการลดราคาอาหารลงจานละ5บาท คาดวันจันทร์นี้แล้วเสร็จเล็งหารือคลังลดค่าเช่าพื้นที่
นางพรทิวา นาคาศัย รมว.พาณิชย์ นำคณะเดินทางไปตรวจสอบการขายอาหารสำเร็จรูปที่ฟู้ดคอร์ด ในศูนย์ราชการเฉลิมพระเกียรติ 80 พรรษา ถ.แจ้งวัฒนะวันนี้ หลังนายกรัฐมนตรีฝากให้ไปแก้ปัญหา เพราะพบว่าขายราคามื้อเดียวครึ่งร้อยบาท  
จากนั้น นางพรทิวา ให้สัมภาษณ์ว่า ได้ขอความร่วมมือเอกชนที่บริหารศูนย์ฟู้ดคอร์ดไปเจรจากับร้านค้าให้ปรับลดราคาขายอาหารสำเร็จรูปลงมาอย่างต่ำเมนูละ 5 บาท ซึ่งผู้บริหารยินดีดำเนินการให้แล้วเสร็จในวันจันทร์นี้(6 ก.ย.)
"ข้าวมันไก่จากจานละ 35 บาท ให้ลดเหลือ 30 บาท, ข้าวราดแกง 2 อย่างจานละ 30 บาท ให้เหลือ 25 บาท, อาหารตามสั่งจากจานละ 40-45 บาท ให้เหลือ 35-40 บาท, ไข่ดาวฟองละ 10 บาท ให้เหลือ 7 บาท" นางพรทิวา กล่าว 
รมว.พาณิชย์ กล่าวต่อว่า จะไปหารือกับกระทรวงการคลังซึ่งเป็นเจ้าของพื้นที่ในศูนย์ราชการฯให้ปรับลดค่าเช่าพื้นที่ลงเพื่อให้ราคาอาหารหรือสินค้าที่จำหน่ายภายในสถานที่ราชการมีราคาลดลงด้วย